Retningslinjer for tildeling og omfordeling av saker ved Trøndelag tingrett

Bl. a. i lys EMK art 6 (1), [Councultative Council of European Judges (CCJE) opinion nr. 19](https://rm.coe.int/1680748232), delrapport 10 til [LOK-prosjektet](https://www.domstol.no/globalassets/upload/internett_fillister/da/publikasjoner/rapporter/2013-og-tidligere/delrapporter-lok-prosjekt-pdf.pdf) og [Domstolkommisjonens andre delrapport](https://www.regjeringen.no/no/dokumenter/nou-2020-11/id2766587/?ch=4#kap15) (bl. a. kap. 15) er det hensiktsmessig å formalisere ordningen for til- og omfordeling av saker ved domstolen.

* Tildeling og omfordeling av saker gjøres av sorenskriveren eller den sorenskriveren måtte delegere oppgaven til.
* Utgangspunktet er at saker for rettslig avgjørelse tildeles / omfordeles tilfeldig. Dette tilfeldighetsprinsippet må tilpasses andre saklige hensyn, særlig:
  + Dommerens habilitet,
  + Domstolens praksis med moderat spesialisering i sivile saker og dommerens tilknytning til spesialiserte faggrupper med egen portefølje. I denne spesialiserte porteføljen legges tilfeldighetsprinsippet legges til grunn internt i gruppen. Dette gjelder saker innen 1) konkurs og skifte, 2) tvangssaker, 3) forberedelse av alle straffesaker, 4) rettsmekling, 5) sivile hastesaker og 6) store (kommersielle) tvister 7) barnesaker (akuttsaker, utreiseforbud og midlertidig avgjørelse før stevning). I tillegg gjelder det for dommere som har kommunisert kompetanse / interesse for skjønnssaker.
  + Sakens art og dommerens erfaring (spesielt for dommerfullmektiger og saker med stor medieinteresse),
  + Dommerens kapasitet, arbeidsbelastning og tilgjengelighet til å avgjøre saken med rimelig fremdrift må hensyntas i lys av lovgivers forventninger om forutsigbar praksis, fremdrift og saksbehandlingstid.
* Saker som skal gjennomføres i fysisk rettsmøte behandles i samsvar med [forskrift om fordelingen av sakene i domstolene](https://lovdata.no/pro/#document/SF/forskrift/2021-03-19-762?searchResultContext=1624&rowNumber=13&totalHits=165), fortrinnsvis av dommer med fast kontorsted ved rettsstedet der saken «hører hjemme». Saker med fysisk rettsmøte tildeles primært dommer ved et annet rettssted enn saken skal gjennomføres når det kreves for å avvikle saken innen lovens frist og for øvrig når det er hensiktsmessig for å oppnå rasjonell ressursutnyttelse. Dommeren skal i så fall varsles særskilt med «bjelle» i lovisa og det skal føres oversikt over sakstildeling ved annet rettssted enn dommerens faste. Dersom dommeren vurderer den konkrete tildelingen som uheldig tar vedkommende kontakt med sorenskriver / nestleder for å vurdere omfordeling.
* Saker uten fysisk rettsmøte fordeles uavhengig av geografi.
* Sakene fordeles normalt til dommeren ved innkomst. Saker kan likevel forberedes av annen dommer enn hovedforhandlingsdommeren i den utstrekning det er hensiktsmessig for en rasjonell ressursutnyttelse, typisk ifm. fravær og i mindre saker.
* Omfordeling skjer normalt i samråd med dommeren som frigis fra en sak.
* Faggruppeleder skal rutinemessig vurderes rullert hvert 3. år. Utgangspunktet er at det skal vurderes rullering av alle faggruppelederne i 2024, likevel slik at ikke alle faggruppelederne bør byttes ut samtidig
* Medlemmene / sammensetningen av alle faggruppene skal rutinemessig vurderes hvert 5. år, likevel slik at det kan gjøres løpende vurderinger ved behov og især derom noen ønsker å tre ut av noen av gruppene. Ved vurderingene må det tas hensyn til behovet for fornyelse og kontinuitet / opparbeidet kompetanse.